## Uredba o izmjenama i dopunama Zakona o igrama na sreću i zabavnim igrama

### NN 40/1992 (26.6.1992.), Uredba o izmjenama i dopunama Zakona o igrama na sreću i zabavnim igrama

# VLADA REPUBLIKE HRVATSKE

Na osnovi članka 2. Zakona o određivanju kada prestaju vrijediti Uredbe
Vlade Republike Hrvatske donesene na temelju zakonske ovlasti i ovlaštenju
Vlade da uredbama uređuje pojedina pitanja iz djelokruga Sabora Republike
Hrvatske ("Narodne novine", broj 39/92), Vlada Republike Hrvatske
na sjednici održanoj 26. lipnja 1992. godine donijela je

## UREDBU

### o izmjenama i dopunama Zakona o igrama na sreću i zabavnim igrama

Članak 1.

U Zakonu o igrama na sreću i zabavnim igrama "Narodne novine",
br. 61/91) u članku 1. stavak 2. mijenja se i glasi:

"Igre na sreću i zabavne igre priređuju se u svrhu razonode i zabave
sudionika u igri, radi veće iskoristivosti i poticanja djelatnosti turizma
i ugostiteljstva, te radi pribavljanja sredstava za financiranje socijalno-humanitarnih
potreba, za potrebe programa rada invalida, programa "Hrvatskog radiše"
za samozapošljavanje, za zaštitu i druge potrebe djece i mladeži, za pripreme
zaštite spašavanja ljudskih života u nepogodama, za rad s ovisnicima, za
poticanje razvitka športa i tehničke kulture".

Članak 2.

Članak 13. mijenja se i glasi:

"Igračnicu ili automat klub može organizirati pravna osoba koja
obavlja djelatnost priređivanja igara na sreću ili ugostiteljsku djelatnost
ili turističku djelatnost u posebno uređenim prostorijama hotela "L"
ili "A" kategorije, ili u posebno za tu namjenu izgrađenim prostorijama,
te za na to posebno uređenim turističkim brodovima. U ostalim prostorima
koji za te namjene ispunjavaju ovim zakonom utvrđene uvjete, igračnicu
ili automat klub može organizirati samo pravna osoba koja ima koncesiju
iz članka 5. stavak 2. ovog zakona".

Članak 3.

Članak 15. stavak 1. mijenja se i glasi:

"Igračnica mora imati odvojen zaštićen prostor za čuvanje novca
i drugih vrijednosti, te za obavljanje mjenjačkih poslova. Ako igračnica
nije u hotelskom objektu, u igračnici mora biti osigurano pružanje ugostiteljskih
usluga".

Članak 4.

U članku 27. dodaje se novi stavak 3 koji glasi:

"U eksploataciji mogu biti automati za igre na sreću i zabavne
igre na kojima je na vidnom mjestu istaknuta pločica za označavanje i registraciju,
sa podacima o vlasniku i tehničkom pregledu".

Članak 5.

Članak 46. i 47. zamjenjuju se novim člankom 46. koji glasi:

"Članak 46.

Sredstva koja se ostvare priređivanjem igara na sreću iz članka 5. stavka
1. ovoga zakona, po odbitku dobitaka igračima u skladu s pravilima igre,
pripadaju priređivaču igre na sreću u 50% iznosu tih sredstava za pokriće
troškova i udio dobiti. Preostalih 50% sredstava služi za financiranje
socijalno-humanitarnih potreba za potrebe i programe rada invalida, programa
"Hrvatskog radiše" za samozapošljavanje, za zaštitu i druge potrebe
djece i mladeži, za pripreme zaštite i spašavanje ljudskih života u nepogodama,
za rad s ovisnicima, za poticanje razvitka športa i tehničke kulture, a
uplaćuju se u korist državnog Proračuna Republike Hrvatske".

Članak 6.

Članak 48. mijenja se i glasi:

"Novčanom kaznom od 1,500.000 do 4.500.000 hrvatskih dinara kaznit
će se za privredni prijestup pravna osoba:

1. ako priredi igre na sreću od interesa za Republiku bez koncesija
odnosno nadležnog organa (članak 5);

2. ako priredi igre na sreću u igračnici ili automat klubu bez odobrenja
nadležnog organa (članak 14);

3. ako izvan igračnice ili izvan automat kluba priredi igru na sreću
koja se može priredivati samo u igračnici ili samo u automat klubu (članak
12);

4. ako priredi igru na sreću ili zabavnu igru koju ne može priređivati
prema odredbama ovoga zakona (članci 13. i 22.).

Za privredne prijestupe iz stavka 1. ovoga članka kaznit će se i odgovorna
osoba u pravnoj osobi novčanom kaznom od 135.000 do 725.000 hrvatskih dinara".

Članak 7.

Članak 49. mijenja se i glasi:

"Novčanom kaznom od 90.000 do 1.350.000 hrvatskih dinara kaznit
će se za privredni prijestup pravna osoba:

1. ako prigodne lutrije, tombole i klađenje na športskim priredbama
priređuje mimo uvjeta određenih ovim zakonom (članak 18);

2 ako igre na sreću s automatima s jednostrukim ulogom priređuje protivno
odredbama ovoga zakona (članak 22)

3. ako zabavne igre priređuje protivno odredbama ovoga zakona (članak
23);

4. ako igre na sreću i zabavne igre priređuje na automatima koji nisu
ispravni ili nemaju karakteristike propisane ovim zakonom ili nisu plombirani
(članci 25. i 26).

Za privredne prijestupe iz stavka 1. ovoga članka kaznit će se i odgovorna
osobe u pravnoj osobi novčanom kaznom od 135.000 do 725.000 hrvatskih dinara".

Članak 8.

Članak 50. mijenja se i glasi:

"Novčanom kaznom od 60.000 do 900.000 hrvatskih dinara kaznit će
se za prekršaj fizička osoba:

1. ako priređuje igre na sreću koje prema odredbama ovoga zakona mogu
priređivati samo pravne osobe (članak 5, 12. i 13.),

2. ako igre na sreću na automatima s jednostrukim ulogom priređuje protivno
odredbama ovoga zakona (članak 22),

3. ako zabavne igre priređuje protivno odredbama ovoga zakona (članak
23);

4. ako igre na sreću i zabavne igre priređuje automatima koji nisu ispravni
ili nemaju karakteristike propisane zakonom, ili nisu plombirani, ili ih
neovlašteno daje u zakup (članci 25, 26. i 29)".

Članak 9.

Iza članka 54. dodaje se novi članak 54a. koji glasi: "Na sve automate
za igre na sreću moraju se do 1. lipnja 1993. godine ugraditi kontrolni
uređaji koji elektronskim putem osiguravaju zaštićeno registriranje broja
odigranih igara pomoću kodiranih kartica, kojima se unaprijed programira
broj igara koje se mogu odigrati".

Članak 10.

Stupanjem na snagu ove Uredbe prestaje važiti Odluka o osnivanju Zaklade
"Kraljica Jelena" ("Narodne novine", br. 6/92).

Sredstva, prava i obveze Zaklade iz stavka 1. ovog članka prenose se
na Državni proračun Republike Hrvatske.

Članak 11.

Ova uredba stupa na snagu danom objave u "Narodnim novinama".

Klasa: 460-01/92-01/03

Urbroj: 5030112-92-6

Zagreb. 26. lipnja 1992.

Predsjednik

**dr. Franjo Gregurić, v. r.**

Uredba, NN 40/1992-1019
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)